b'\n_START_ARTICLE_\nTetralin\n_START_SECTION_\nSinteza\n_START_PARAGRAPH_\nTetralin se lahko sintetizira s hidrogeniranjem naftalena v prisotnosti platinskih katalizatorjev ali z Bergmanovo ciklizacijo. Klasi\xc4\x8dno ime reakcije je Darzensova sinteza tetralinovih derivatov (Auguste George Darzens, 1926). Derivati se pripravijo z intramolekularnim zapiranjem obro\xc4\x8da 1-aril-4-pentena s koncentrirano \xc5\xbeveplovo kislino.\n_START_SECTION_\nProizvodnja\n_START_PARAGRAPH_\nTetralin se proizvaja s katalitskim hidrogeniranjem naftalena:_NEWLINE_Nastali produkt vsebuje naftalen, tetralin in dekalin. Njihovo razmerje je odvisno od reakcijskih pogojev, predvsem od temperature in tlaka._NEWLINE_Tetralin se proizvaja tudi s hidrogeniranjem naftalena v prisotnosti zmesi katalizatorjev WS\xe2\x82\x82 + NiS + Al\xe2\x82\x82O\xe2\x82\x83 ali CoO + MoO\xe2\x82\x83 + Al\xe2\x82\x82O\xe2\x82\x83 pod tlakom 50\xe2\x80\x93300 atm. Stopnja hidrogeniranja naftalena pri tlakih do 60\xe2\x80\x9370 atm je odvisna od aktivnosti katalizatorja. Najve\xc4\x8dje izkoristke dajejo omenjene zmesi katalizatorjev pri temperaturi 300\xe2\x80\x93370 \xc2\xb0C.'